KIRJALLINEN KYSYMYS E-0397/03

esittäjä(t): Horst Schnellhardt (PPE-DE) komissiolle

(17. helmikuuta 2003)

Aihe: EU:n ulkorajojen turvaaminen, eläinlääkinnällinen rajatarkastus

Euroopan komission vuoden 2003 työsuunnitelmassa mainitaan, että laajentumisen jälkeisten EU:n uusien ulkorajojen turvaamista edistäviä toimia valmistellaan johdonmukaisesti.

1. Kuka koordinoi EU:n laajentumisen jälkeisten ulkorajojen turvaamista edistäviä toimia?

2. Komission elintarviketurvallisuuslainsäädännössä vaaditaan erityisesti yhteisön ulkopuolisista maista tuotavien elintarvikkeiden tarkastusten tehostamista. Miten on eläinlääkinnällinen rajatarkastus on järjestetty?

3. Kuinka monta prosenttia nykyistä henkilöstöä lisätään laajentumisen jälkeen?

4. Mistä valtioista, kuinka paljon ja mille ulkorajoille virkamiehiä asetetaan (jaoteltuna valtiorajoittain)?

David Byrnen komission puolesta antama vastaus

(9. huhtikuuta 2003)

Komissio olettaa, että arvoisa parlamentin jäsen on huolissaan ainoastaan yhteisön ulkopuolisista tarkastuksista eläinlääkinnän ja elintarviketurvallisuuden alalla.

Eläinten ja eläinperäisten tuotteiden tarkastuksia koskevat turvatoimenpiteet kuuluvat eläinlääkärintarkastusten, jotka ovat osa yhteisön eläinlääkintäalan säännöstöä, soveltamisalaan. Asiaa koskevan lainsäädännön hyväksyvät ja päivittävät tarvittaessa komissio ja neuvosto yhteistyössä parlamentin kanssa, mutta tämän säännöstön mukaan on jokaisen jäsenvaltion velvollisuus tehdä asianmukaiset tarkastukset kaikissa yhteisön ulkopuolisten maiden ja yhteisön välisissä maahantulopaikoissa (rajatarkastusasemilla). Kaikki 10 ehdokasmaata sitoutuivat yhteisissä kannoissaan saattamaan osaksi kansallista lainsäädäntöä ja panemaan täytäntöön Euroopan unionin säännöstön kokonaisuudessaan maahantuontia koskevissa asioissa liittymiseen mennessä, eikä tältä osin neuvoteltu poikkeuksista.

Komissio (terveys- ja kuluttaja-asioiden pääosasto) teki joukon korkean tason käyntejä kaikkiin ehdokasmaihin syksyllä 2002 korostaakseen keskeisten kysymysten merkitystä, mukaan luettuna eläinlääkintäalan säännöstön asianmukainen saattaminen osaksi kansallista lainsäädäntöä ja aikataulun mukainen täytäntöön pano. Komission henkilökunta suorittaa nyt toista käyntikierrosta, jonka tarkoituksena on varmistaa yhteisön eläinlääkintäalan säännöstön asianmukainen saattaminen osaksi kansallista lainsäädäntöä ja keskustella vastaavuustaulukoiden valmistelusta ja kohdatuista ongelmista.

Komissio on elintarvike- ja eläinlääkintätoimiston työn kautta tehnyt kaikkiin ehdokasmaihin tarkastuskäyntejä, joilla tarkastellaan yhteisön lainsäädännön saattamista osaksi kansallista lainsäädäntöä ja noudattamista. Lisäksi on tehty erityiskäyntejä maahantuonnin valvonnan tarkastamiseksi. Lisäkäyntejä on suunniteltu, ja ne jatkuvat liittymiseen asti sen varmistamiseksi, että yhteisön säännöstöä noudatetaan ja että taataan yhdenmukainen tilanne.

Komissio valvoo tarkasti huomattavaa työmäärää, joka edelleen on jäljellä joissain ehdokasmaissa, mitä tulee lainsäädännön saattamiseen osaksi kansallista lainsäädäntöä ja noudattamiseen eläinlääkinnällisten tarkastusten osalta ulkorajoilla, mukaan luettuina henkilöstön lisääminen ja tarvittavien tilojen ja välineistön hankkiminen ehdotetuille pitkäaikaisille rajatarkastusasemille.

Tässä vaiheessa on mahdotonta sanoa tarkasti, mikä tulee olemaan eläinlääkinnällisten maahantuontitarkastusten parissa työskentelevän henkilöstön määrä kussakin ehdokasmaassa. Useita uusien ehdokasmaiden välisiä rajanylityspaikkoja ei enää tarvita, kun rajat poistuvat laajentuneen yhteisen markkina-alueen sisältä, ja näiden pisteiden henkilöstöä saatetaan sijoittaa uudelleen jäljelle jäävien ehdotettujen pitkäaikaisten rajatarkastusasemien henkilöstömäärän lisäämiseksi. Elintarvike- ja eläinlääkintätoimiston tarkastuskertomuksissa kommentoidaan säännöllisesti kaikkien rajatarkastusasemien maahantuontitarkastuksia hoitavan henkilöstön riittävyyttä, ja näin toimitaan epäilemättä jatkossakin uusissa jäsenvaltioissa niiden liittymisen jälkeen.

Yhteisön uusi ulkopuolisten maiden vastainen ulkoraja tulee olemaan identtinen nykyisten kansallisten rajojen kanssa jokaisen uuden ehdokasmaan kohdalla, missä kukin kohtaa yhteisön ulkopuolisen maan. Ehdokasmaat käyttävät omaa henkilöstöään soveltaessaan eläinlääkintäalan säännöstöä näillä laajentuneen yhteisön ulkorajoilla. Yhteisöllä tulee olemaan uusi raja Venäjän, Valko-Venäjän, Ukrainan, Moldovan, Kroatian, Serbian ja Montenegron ja tilapäisesti Romanian kanssa 1. toukokuuta 2004 jälkeen.